**Ministru kabineta noteikumu „Mežam nodarīto zaudējumu noteikšanas kārtība” projekta sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **Tiesību akta projekta anotācijas kopsavilkums** | | |
| Mērķis, risinājums un projekta spēkā stāšanās laiks | | Ar 2020. gada 30. janvāra likumu "Grozījumi Meža likumā" tika pārņemtas Administratīvo pārkāpumu kodeksa normas, kas nosaka sodus par pārkāpumiem, kas izdarīti, pārkāpjot Meža likumā un uz tā pamata izdotajos normatīvajos aktos noteikto, vienlaikus precizējot 50. panta redakciju, kur ceturtajā daļā ir paredzēts deleģējums Ministru kabinetam izdot noteikumus, kuros noteikta mežam nodarīto zaudējumu noteikšanas kārtība. Atbilstoši Meža likuma 50.panta otrajai daļai, ja persona pārkāpusi Meža likumu vai citus meža apsaimniekošanu un izmantošanu regulējošus normatīvos aktus un nodarījusi zaudējumus mežam, Valsts meža dienests piedzen mežam nodarīto zaudējumu atlīdzību par labu valstij.  Noteikumu projekts paredz noteikt mežam nodarīto zaudējumu noteikšanas kārtību. |
| **I. Tiesību akta projekta izstrādes nepieciešamība** | | |
| 1. | Pamatojums | Meža likuma 50.panta ceturtā daļa.  Ministru prezidenta 2020. gada 13. februāra rezolūcija Nr. 12/2020-JUR-12 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Patlaban mežam nodarīto zaudējumu noteikšanas kārtību nosaka Ministru kabineta 2003.gada 29.aprīļa noteikumi Nr.228 “Mežam nodarīto zaudējumu noteikšanas kārtība” (turpmāk- noteikumi Nr.228). Līdz ar 2020. gada 30. janvāra likuma "Grozījumi Meža likumā" stāšanos spēkā, noteikumi Nr.228 zaudēja spēku. Tāpēc ir nepieciešams izdot jaunus Ministru kabineta noteikumus, kuros noteikta mežam nodarīto zaudējumu noteikšanas kārtība.  Noteikumi nosaka kārtību, kādā aprēķina mežam nodarītos zaudējumus, kuri radušies, pārkāpjot prasības, kas noteiktas normatīvajos aktos par meža apsaimniekošanu un izmantošanu, kā arī par īpaši aizsargājamās dabas teritorijām, mikroliegumiem un aizsargjoslām (noteikti koku ciršanas aizliegumi). **Atbilstoši Meža likumā noteiktajam, šie ir mežam (meža ekosistēmai) nodarīti zaudējumi, un noteikumu projektā noteiktā kārtība nav saistīta un piemērojama to mantisko zaudējumu noteikšanai, kas patvaļīgas koku ciršanas rezultātā var rasties meža īpašniekam vai tiesiskajam valdītājam, piemēram, gadījumā kad meža īpašniekam vai tiesiskajam valdītājam ir radušies zaudējumi dēļ tā, ka cita persona ir nocirtusi kokus viņa mežā. Zaudējumus, ko cita persona ar savu rīcību ir nodarījusi meža īpašniekam vai tiesiskajam valdītājam nosaka un piedzen civiltiesiskā kārtībā un to noteikšana neietilpst Valsts meža dienesta pienākumos. Meža īpašnieks vai tiesiskais valdītājs viņam nodarītos zaudējumus var noteikt pats vai lūgt to izdarīt ekspertiem, kam ir zināšanas meža un koksnes apjoma un vērtības noteikšanā.**  Kopš 2003. gada meža apsaimniekošanas normatīvais regulējums ir mainījies, tāpēc attiecīgi nepieciešams mainīt arī zaudējumu noteikšanas kārtību. Būtiski mainījies koku ciršanas kopšanas cirtē un izlases cirtē normatīvais regulējums un šķērslaukuma noteikšanas kārtība, atbilstoši tam ir precizēts arī regulējums, kā nosaka vai mežaudze ir iznīcināta vai bojāta.  Mežaudzes šķērslaukums ir rādītājs, kas raksturo mežaudzes stāvokli. Atbilstoši Meža likuma 1.panta 35.punkta mežaudzes minimālais šķērslaukums ir mazākais mežaudzes šķērslaukums, kāds nepieciešams, lai būtu iespējama turpmāka produktīva mežaudzes attīstība. Ja mežaudzes šķērslaukums ir samazināts zem minimālā šķērslaukuma, mežaudze ir bojāta, un turpmāka produktīva attīstība nenotiek. Ja mežaudzes šķērslaukums tiek samazināts zem minimālā šķērslaukuma, pārkāpjot meža apsaimniekošanas un izmantošanu regulējošos normatīvos aktus, tiek aprēķināti mežaudzes bojāšanas dēļ mežam radušies zaudējumi. Ņemot vērā to, ka jaunaudžu vecumā radušies bojājumi (ja jaunaudze nav iznīcināta) nerada būtisku paliekošu ietekmi un meža ekosistēmas tālāku attīstību, noteikumu projektā ir paredzēts, ka mežaudzēm, kur valdošās koku sugas vidējais koku augstums ir mazāks par 12 metriem, zaudējumus nosaka tikai par iznīcinātu mežaudzi. Par bojātu mežaudzi, kur valdošās koku sugas vidējais koku augstums ir mazāks par 12 metriem, zaudējumus neaprēķina.  Lai noteiktu vai mežam ir nodarīti zaudējumi, pirmkārt ir jākonstatē meža apsaimniekošanu un izmantošanu regulējošo normatīvo aktu pārkāpums. Par bojājumiem, tai skaitā mežaudzes iznīkšanu, kas radušies kādu citu iemeslu, darbības vai bezdarbības dēļ un nav saistīti ar normatīvo aktu pārkāpumu, mežam radušos zaudējumus neaprēķina.  Mežaudzes šķērslaukumu nosaka, uzmērot pirmā stāva koka caurmēru un aprēķinot šķērslaukumu saskaņā ar normatīvajiem aktiem par koku ciršanu. Mežaudzēm, kur valdošās koku sugas vidējais koku augstums ir mazāks par 12 metriem, nosaka koku skaitu. Ministru kabineta 2012.gada 18.decembra noteikumu Nr.935 “Noteikumi par koku ciršanu mežā” (turpmāk- noteikumi Nr.935) 7. punkts paredz ka, izvērtējot mežaudzes atbilstību minimālā vai kritiskā šķērslaukuma skaitliskajai vērtībai, šķērslaukumu attiecina uz visu nogabalu vai visu cirsmā iekļauto nogabala daļu. Ja atsevišķā cirsmas daļā, kuras platība ir lielāka par 0,2 hektāriem, mežaudzes šķērslaukums samazināts zem kritiskā šķērslaukuma, tad tajā šķērslaukumu nosaka atsevišķi. Noteikumu Nr.935 26. punkts nosaka, ka, ja izlases cirtes izpildes laikā mežaudzes šķērslaukums ir vienāds ar kritisko šķērslaukumu vai lielāks par to, bet cirsmas daļās, kas nav lielākas par 0,2 hektāriem, šķērslaukums kļūst mazāks par kritisko šķērslaukumu (turpmāk – atvērumi), izcirstos atvērumus neuzskata par kailcirti. Tāpēc atsevišķas nogabala daļas izvērtē tikai tad, ja tajās šķērslaukums ir samazināts zem kritiskā šķērslaukuma, platībā, kas lielāka par 0,2 hektāriem.  Tajās vietās, kur iznīcināta mežaudzes daļa (atvērumi) veido kopēju laukumu ar tehnoloģisko koridoru, tehnoloģisko koridoru platība ieskaitāma atvērumu platībā, bet dabiskas brauktuves platība, tāpat kā citi meža infrastruktūras objekti vai meža meliorācijas objekti netiek ieskaitīta atvērumu platībā. Tajos gadījumos, kad mežaudzes kopējais šķērslaukums nav samazināts zem kritiskā šķērslaukuma, platībā, kurai aprēķina mežam nodarītos zaudējumus, iekļauj tikai pilnīgi atklātas platības vai atklātas platības ar ekoloģiskajiem kokiem.  Atbilstoši Meža likuma 1.panta 18.punktam, kritiskais šķērslaukums ir mežaudzes šķērslaukuma robežvērtība, par kuru mazākas vērtības gadījumā nav iespējama mežaudzes apmierinoša attīstība un mežaudze ir atjaunojama.  Ja mežaudzes šķērslaukums samazināts zem kritiskā šķērslaukuma normatīvo aktu pārkāpuma dēļ, mežaudze ir iznīcināta un par to aprēķina mežam nodarītos zaudējumus. Atbilstoši noteikumu Nr.935 7.punktam, minimālā platība, kad mežaudzes iznīcināšanas faktu (šķērslaukuma samazināšanu zem kritiskā šķērslaukuma) nosaka mežaudzes daļai, ir lielāka par 0,2 hektāriem.  Lai novērstu iespējamu zaudējumu rašanos mērījumu precizitātes dēļ, noteikumu projektā ir paredzēts, ka mežam nodarītos zaudējumus aprēķina, ja mežaudzes šķērslaukums ir samazināts zem minimālā vai kritiskā šķērslaukuma vairāk nekā par 10 %.  Zaudējumus neaprēķina, ja mežaudzes šķērslaukums samazināts zem kritiskā vai zem minimālā šķērslaukuma mazākā platībā nekā 0,20 hektāri, izņemot, ja ir notikusi patvaļīga koku ciršana īpaši aizsargājamā dabas teritorijā, mikroliegumā vai aizsargjoslā, kurā ir noteikti koku ciršanas aizliegumi.  Mežam nav nodarīti zaudējumi, ja koki ir cirsti bez apliecinājuma mežaudzē, kas sasniegusi galvenās cirtes vecumu un kuras ciršanai normatīvajos aktos nav paredzēti aprobežojumi - aizliegta mežsaimnieciskā darbība, aizliegta galvenā cirte, aizliegta kailcirte vai aizliegta kopšanas cirte, kā arī tad, ja bojāta vai iznīcināta mežaudze, zemē, kas Nekustamā īpašuma valsts kadastra informācijas sistēmā reģistrēta kā lauksaimniecībā izmantojamā zeme. Zaudējumi ir nosakāmi arī gadījumos, ja pēc Meža valsts reģistrā reģistrētās informācijas vai aprēķinos noteikts, ka mežaudze pirms tās nociršanas bija sasniegusi galvenās cirtes caurmēru.  Mežam zaudējumi var tikt nodarīti ne tikai nocērtot kokus, bet arī meža ugunsgrēka dēļ. Ņemot vērā to, ka tūlīt pēc meža ugunsgrēka nav iespējams noteikt palikušo koku augtspēju, noteikumu projektā paredzēts, ka ar meža ugunsgrēku mežam nodarītos zaudējumus var noteikt provizoriski un lēmumu par to, vai mežaudze pēc meža ugunsgrēka ir bojāta vai iznīcināta, nosakot precizētus zaudējumus, var pieņemt ne vēlāk kā piecus gadus pēc ugunsgrēka.  Mežam nodarītos zaudējumus aprēķina meža platībai, kurā veikts meža apsaimniekošanu un izmantošanu regulējošo normatīvo aktu pārkāpums, tāpēc noteikumu projektā paredzēts noteikt arī platības noteikšanas kārtību.  Valsts meža dienests platību iezīmē dabā gar celmu ārējām robežām un meža īpašnieks vai tiesiskais valdītājs līdz zaudējumu nomaksai ir atbildīgs par zīmju saglabāšanu.  Nosakot zaudējumu aprēķināšanas kārtību, tika izvērtēta noteikumos Nr.228 noteiktā kārtība, tās sasaiste ar meža apsaimniekošanas normatīvo regulējumu, kā arī sasaiste ar kompensāciju, ko maksā par atmežošanu.  Platību atmežo, ja tas nepieciešams būvniecībai, derīgo izrakteņu ieguvei un persona ir kompensējusi valstij ar atmežošanas izraisīto negatīvo seku novēršanu saistītos izdevumus. Pēc atmežošanas meža vietā tiek uzbūvēta būve, vai paliek karjers, bet meža apsaimniekošanas dēļ iznīcinātā mežaudze ir jāatjauno. Attiecīgi sekas atmežošanas gadījumā ir neatgriezeniskas, bet meža bojāšanas gadījumā mežaudze turpina attīstīties, tikai ir samazināta tās kvalitāte. Savukārt, ja mežaudze ir iznīcināta, meža īpašniekam ir pienākums mežaudzi atjaunot. Tāpēc mežam nodarītie zaudējumi mežaudzes bojājuma vai iznīcināšanas dēļ ir mazāki nekā atmežošanas dēļ.  Atbilstoši Meža likuma 50.pantam personu saukšana pie administratīvās vai kriminālās atbildības neatbrīvo šīs personas no pienākuma atlīdzināt normatīvo aktu pārkāpumu rezultātā nodarītos zaudējumus.  Ņemot vērā to, ka zaudējumu atmaksa nav uzskatāma par sodu un atbilstoši normatīvajiem aktiem, mežaudze, kuras šķērslaukums ir samazināts zem kritiskā šķērslaukuma, ir jāatjauno, neatkarīgi no tā, par cik vienībām šķērslaukums samazināts, kā arī lai samazinātu zaudējumu aprēķināšanai nepieciešamo administratīvo slogu, no zaudējuma apjoma ietekmējošajiem faktoriem izslēgts mežaudzes šķērslaukuma izmaiņu īpatsvars. Kā galvenais rādītājs, kas ietekmē zaudējumu apmēru, ir saglabāta mežaudzes platība, kurā mežaudze ir iznīcināta vai bojāta. Līdz ar to Valsts meža dienesta amatpersonai turpmāk būs tikai jākonstatē fakts vai mežaudze ir iznīcināta vai bojāta, jānosaka tās platība un izmantojot noteikumu projektā iekļautās formulas un koeficientus, jāaprēķina mežam nodarīto zaudējumu apmērs.  Mežam nodarītā zaudējuma apmēra aprēķināšanas formulā valstī noteiktā minimālā darba alga aizstāta ar viena hektāra meža atjaunošanas un kopšanas izmaksām, ko nosaka pēc Centrālā statistikas biroja publicētās informācijas. Meža atjaunošanas un kopšanas izmaksas veido vidējās iepriekšējo piecu gadu izmaksas par augsnes gatavošanu, stādu iegādi, stādīšanu, agrotehnisko kopšanu un mežaudzes sastāva kopšanu. Lai novērstu strīdīgus jautājumus par to, kurai meža zemes kvalitātes grupai mežaudze atbilst, paredzēts, ka aprēķiniem izmanto meža zemes kvalitātes grupu vidējās meža atjaunošanas un kopšanas izmaksas, ņemot vērā pārkāpuma brīdī aktuālāko publicēto informāciju.  Kā zaudējumu apmēru ietekmējošais faktors saglabāta mežaudzes valdošā koku suga, to nosaka pēc Meža valsts reģistra datiem.  Ja mežaudze nav reģistrēta Meža valsts reģistrā, zaudējumu apmēra aprēķinam izmanto koeficientus, kas atbilst Latvijā biežāk sastopamajai koku sugai – priedei.  Ja ir notikusi patvaļīga koku ciršana platībā, kas mazāka par 0,20 hektāriem, īpaši aizsargājamā dabas teritorijā, mikroliegumā vai aizsargjoslā, kur ir noteikti koku ciršanas aizliegumi, mežam nodarīto zaudējumu aprēķināšanai uzmēra nocirsto koku celmus. Šajos gadījumos nav attiecināms nosacījums, ka zaudējumus sāk aprēķināt platībai, kas ir lielāka par 0,20 ha.  Noteikumu projektā saglabāta norma, ka īpaši aizsargājamās dabas teritorijās, mikroliegumos un aizsargjoslās, kur aizliegta jebkāda mežsaimnieciskā darbība vai galvenā cirte, mežam nodarītos zaudējumus palielina trīskārtīgi.  Valsts meža dienests mežam nodarīto zaudējumus piedzīs administratīvo pārkāpumu procesos, iekļaujot lēmumā par administratīvā soda uzlikšanu pienākumu atlīdzināt mežam nodarītos zaudējumus, vai kriminālprocesos, iesniedzot kompensācijas pieteikumus krimināllietās. Šajos procesos noteiktā pārsūdzības kārtība attieksies arī uz pārsūdzību daļā par mežam nodarītajiem zaudējumiem. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts meža dienests. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts var ietekmēt 135 000 zemes īpašnieku vai tiesisko valdītāju (pēc Valsts zemes dienesta datiem), ja meža īpašnieks vai tiesiskais valdītājs ir pārkāpis meža apsaimniekošanu un izmantošanu regulējošos normatīvos aktus. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskā regulējuma ietekme nemainās. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projektu ievietota Zemkopības ministrijas tīmekļa vietnes www.zm.gov.lv sadaļā „Sabiedriskā apspriešana” 09.07.2020.  Atbilstoši Ministru kabineta 2009. gada 25. augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Informācija par noteikumu projektu 2020. gada 9.jūlijā ievietota tīmekļvietnē www.zm.gov.lv un Ministru kabineta tīmekļvietnes sadaļā “Valsts kanceleja” – “Sabiedrības līdzdalība”.  Noteikumu projekts bija publiskā apspriešanā līdz 2020. gada 23.jūlijam.  Saskaņā ar MK 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par MK noteikumu projektu, tā izstrādes stadijā. MK noteikumu projekts divas nedēļas pirms tā izsludināšanas Valsts sekretāru sanāksmē tika publicēts Zemkopības ministrijas tīmekļvietnē. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts meža dienests |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projektam nav ietekmes uz Valsts meža dienesta funkcijām un struktūru.  Saistībā ar noteikumu projekta izpildi nav nepieciešams veidot jaunas, ne arī likvidēt vai reorganizēt esošas institūcijas.  Noteikumu projektu izpilde neietekmēs institūcijām pieejamos cilvēkresursus. |
| 3. | Cita informācija | Nav. |

Zemkopības ministrs K. Gerhards

Pamovska 67027101

lelda.pamovska@zm.gov.lv